text: Nu kan kamera og skærm gøre dig til en bedre billardspiller
  17 august 2017 kl. 15.12
  Esbjerg Billard Club vil være Danmarks bedste billardklub. Det skal de blive med hjælp fra et nyt elektronisk træningssystem.
  Esbjerg Billard Club har som de første i Danmark fået fingrene i et nyt elektronisk system, som er udviklet af landets mest vindende billardspiller Tonny Carlsen. En sensor i køen, et kamera og en skærm kan træne billardevner ved at vise, hvordan spillerne skal støde.
  - Det nye system betyder rigtig meget. Vi selvtræner i forvejen, men nu behøver vi ikke have en træner stående, som er bedre end spillerne, for at undervise, siger Jack Madsen, som er kasserer i Esbjerg Billard Club.
  Tonny Carlsen har brugt tre år på at få udviklet den elektroniske træner. Han fortæller, at systemet er meget brugervenligt, og han regner med, at det bliver populært blandt både professionelle og amatører.
  - Jeg vil gerne være med til at give sporten en positiv udvikling. Det føler jeg, at jeg gør med det nye system, jeg har fået udviklet.
  Esbjerg Billard klub håber, at de kan blive Danmarks bedste billardklub.
  - Vi vil gerne være det, man kalder et kraftcenter inden for dansk billard, og det kan det her system hjælpe os med.
  
  